Ekonomiese groei straks beter ná verkiesing - Bladsy 12
Nuusflitse – April 2019 - Ekonomiese groei straks beter ná verkiesing
Die ekonoom dr Roelof Botha het onlangs ’n meer positiewe prentjie geskets oor die toekoms van Suid-Afrika ná die nasionale verkiesing op 8 Mei 2019. Hy het positiewe ekonomiese groei vir die land voorspel as beleidsekerheid en sterk leierskap na vore kom ná die verkiesings.
Dr Jack Armour, Bedryfsbestuurder van Vrystaat Landbou (VL), het die geleentheid, waar Botha ’n spreker was, bygewoon en meen dit is goeie nuus in die lig van onder meer Eskom wat onlangs kragpryse verhoog het. Die funksie is op 4 April 2019 in Bloemfontein deur Old Mutual aangebied.
Eskom is deur Nersa, die energiereguleerder, toegelaat om kragpryse met 13.87% te lig. “Dit is darem heelwat laer as waarvoor Eskom aansoek gedoen het en waarteen Vrystaat Landbou ook onder meer beswaar gemaak het,” sê Armour.
Klik hier vir ’n elektroniese weergawe van Eskom se tariefboek.
Verder het brandstofpryse ook op 1 Mei 2019 gestyg, maar landbouers kan steeds vir 80% dieselrabat eis. Dit is 332,8 sent per liter op 80 persent van die totale waarvoor in aanmerking gekom word.
Volgens Armour is die omslagtige boekhoustelsel vir die terugeis van diesel ongelukkig steeds in plek, maar werk Graan SA en Agri SA, saam met die Suid-Afrikaanse Inkomstediens, daaraan.